DBV slaan toe op ‘hondegeveg-sindikaat’WAARSKUWING: Die foto’s onderaan die berig is nie geskik vir sensitiewe lesers of kinders nie. Een van die honde wat deur die NDBV gered is. Foto: NDBV Ses mense is in hegtenis geneem en 24 honde gered nadat die Nasionale Dierebeskermingsvereniging (NDBV) die afgelope naweek op ŉ onwettige hondegeveg-sindikaat in Lawley, suidwes van Johannesburg, toegeslaan het. Wendy Willson, bestuurder van die NDBV se spesiale ondersoekeenheid, het in ŉ verklaring gesê die NDBV-span het met behulp van die polisie Saterdag kort voor middernag op die gebou toegeslaan terwyl vyandige hondegeveg-groepe met die gevegte besig was. “Van die honde was so erg beseer dat die NDBV geen ander keuse gehad het as om hulle op menslike wyse van kant te maak om hul lyding te beëindig nie,” het Willson gesê. “Een van die honde is dood op die toneel gevind nadat hy erg verskeur is. ŉ Vlugtige ondersoek het later aangedui dat hy verdrink is.” Willson het gesê al die ander diere is na ŉ plek van veiligheid geneem waar hulle nou behandel word. “Verskeie veeartseny- en skedulemedikasie vir gebruik deur mense is op die toneel gevind. Daar is op die medikasie en ander goedere beslag gelê.” Sy het gesê die verdagtes sal op ŉ reeks aanklagte teregstaan. Willson het lede van die publiek bedank wat na vore kom met inligting oor hondegeveg-sindikate. Hierdie anonieme inligting is ŉ onontbeerlike deel van die NDBV se geveg teen hierdie misdaad. “Hondegevegte is werklik ŉ bose misdaad wat gepleeg word ten koste van die diere, maar ook ŉ rimpeleffek op al ons gemeenskappe het. Die desensitasie teenoor geweld wat met hondegevegte gepaardgaan, het ŉ nadelige effek op die gemeenskap wat hierdie onwettige aktiwiteite toelaat,” het sy gesê.